Борис Младенов-Young
Щастливи бяха детските ни дни…

chitanka.info

Щастливи бяха детските ни дни

и времената мирни и спокойни;

Растяхме скромни, умни и добри —

на българския род, чада достойни.

Отвсякъде се грижеха за нас,

обличаха ни като манекени;

наред с четмо, ни учеха във клас,

да бъдем хора честни и почтени.

Изучихме. На бившия режим,

да си признаем честно, го дължим,

със неговите „светли идеали“…

Че имало концлагери, терор,

навярно тъй било е, няма спор,

но ний не сме го чули, ни видяли.

Сидни, Австралия — 2013 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.